Document ID: 32011R0554

REGOLAMENT TA’ IMPLIMENTAZZJONI TAL-KUNSILL (UE) Nru 554/2011
tat-30 ta’ Mejju 2011
li jtemm il-proċediment anti-dumping fuq importazzjonijiet ta’ fibri diskontinwi tal-poliester li joriġinaw fir-Repubblika Popolari taċ-Ċina
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”) u b’mod partikolari l-Artikoli 9 u 11(2), (5) u (6) tiegħu,
Wara li kkunsidra l-proposta ppreżentata mill-Kummissjoni Ewropea wara li kkonsulta mal-Kumitat Konsultattiv,
Billi:
1. PROĊEDURA
1.1. Miżuri fis-seħħ
(1)
Wara li twettqet investigazzjoni tal-anti-dumping skont l-Artikolu 5 tar-Regolament bażiku, il-Kunsill, permezz tar-Regolament (KE) Nru 428/2005 (2), impona dazju anti-dumping definittiv fuq l-importazzjonijiet ta’ fibri diskontinwi tal-poliester (“PSF”) li joriġinaw fir-Repubblika Popolari taċ-Ċina. Ir-rata tad-dazju anti-dumping varjat bejn 4,9 % u 49,7 % skont il-manifattur tal-prodott inkwistjoni.
1.2. Talba għal reviżjoni
(2)
Wara l-pubblikazzjoni ta’ avviż tal-iskadenza imminenti ta’ ċerti miżuri ta’ anti-dumping (3), applikabbli għall-importazzjonijiet ta’ PSF li joriġinaw fir-Repubblika Popolari taċ-Ċina, il-Kummissjoni rċeviet talba fl-14 ta’ Diċembru 2009 għal reviżjoni skont l-Artikolu 11(2) tar-Regolament bażiku.
(3)
It-talba ġiet ippreżentata mill-Assoċjazzjoni Ewropea tal-Fibri Sintetiċi (“l-applikant”) f’isem il-produtturi tal-Unjoni li jirrappreżentaw proporzjon maġġuri, f’dan il-każ ta’ aktar minn 25 %, mill-produzzjoni tal-PSF fl-Unjoni.
(4)
It-talba kienet akkumpanjata b’evidenza prima facie li turi li l-iskadenza tal-miżuri x’aktarx li tirriżulta f’rikorrenza ta’ dumping u ħsara lill-industrija tal-Unjoni.
1.3. Tnedija
(5)
Għaldaqstant, wara konsultazzjoni mal-Kumitat Konsultattiv, il-Kummissjoni ppubblikat avviż ta’ tnedija (4) ta’ reviżjoni ta’ skadenza tal-miżuri anti-dumping applikabbli għal importazzjonijiet fl-Unjoni ta’ PSF li joriġinaw fir-Repubblika Popolari taċ-Ċina.
(6)
Il-Kummissjoni avżat uffiċjalment lill-produtturi esportaturi, lill-importaturi kkonċernati, lir-rappreżentanti tar-Repubblika Popolari taċ-Ċina, lill-utenti rappreżentattivi u lill-produtturi tal-Unjoni dwar it-tnedija tal-investigazzjoni ta’ reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta ta’ smigħ fil-limitu taż-żmien stipulat fl-avviż ta’ tnedija.
2. IRTIRAR TAT-TALBA
(7)
Permezz ta’ ittra indirizzata lill-Kummissjoni, datata s-7 ta’ Marzu 2011, l-applikant irtira formalment it-talba tiegħu.
(8)
Skont l-Artikolu 9(1) u l-Artikolu 11(2) tar-Regolament bażiku, proċediment jista’ jintemm meta t-talba għal reviżjoni tiġi rtirata sakemm dan it-tmiem ma jkunx fl-interess tal-Unjoni.
(9)
Tqies li l-proċediment attwali għandu jintemm billi l-investigazzjoni ma żvelat l-ebda fatt li juri li t-tmiem tagħha ma jkunx fl-interess tal-Unjoni. Il-partijiet interessati ġew mgħarrfa b’dan kif meħtieġ u ngħataw l-opportunità li jipprezentaw kummenti. Madankollu ma waslu lura ebda kummenti li setgħu jagħtu lok biex wieħed jasal għal konklużjoni differenti.
(10)
Għalhekk ġie konkluż li l-proċediment ta’ reviżjoni tal-iskadenza tal-anti-dumping fir-rigward ta’ importazzjonijiet fl-Unjoni ta’ PSF li joriġinaw fir-Repubblika Popolari taċ-Ċina għandu jintemm u l-miżuri eżistenti għandhom jitħassru,
ADOTTA DAN IR-REGOLAMENT:
Artikolu 1
Il-miżuri anti-dumping li jikkonċernaw l-importazzjonijiet ta’ fibri diskontinwi sintetiċi tal-poliester, mhux imqardxa, mimxuta jew ipproċessati b’mod ieħor għall-għażil li bħalissa jaqgħu fi ħdan il-kodiċi NM 5503 20 00 u li joriġinaw mir-Repubblika Popolari taċ-Ċina, huma b’dan imħassra u l-proċediment dwar dawn l-importazzjonijiet huwa mitmum.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Mejju 2011.

Labels: 3
18
4
1